ÚRAD VLÁDY SLOVENSKEJ REPUBLIKY
SEKCIA VLÁDNEJ LEGISLATÍVY

Na rokovanie vlády SR
dňa 6. marca 2002
K materiálu č.: 1660/2002
K bodu programu č.: 

S T A N O V I S K O

k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 393/1999 Z.z., ktorým sa ustanovujú podrobnosti o technických požiadavkách na spotrebiče plynných palív – k novému zneniu

I.
Návrh nariadenia vlády predkladá na rokovanie vlády predseda Úradu pre normalizáciu metrológiu a skúšobníctvo Slovenskej republiky Dušan Podhorský  podľa Plánu legislatívnych úloh vlády SR.

II.
Predkladaný návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 393/1999 Z.z., ktorým sa ustanovujú podrobnosti o technických požiadavkách na spotrebiče plynných palív spolu s ďalšími nariadeniami vlády Slovenskej republiky vychádza z požiadaviek a princípov obchodovania medzi Slovenskou republikou a štátni Európskej únie, požiadaviek, ktoré má Slovenská republika spĺňať ako člen Svetovej obchodnej organizácie, ako aj záväzkov, ktoré Slovenskej republike vyplývajú z Európskej dohody o pridružení, najmä z článku 75, ktorý zaväzuje Slovenskú republiku na dosiahnutie plnej zhody s technickými predpismi Európskeho spoločenstva, s európskou normalizáciou a postupmi posudzovania zhody. Zároveň vytvára právny rámec, v ktorom sa upravuje požiadavka bezpečnosti spotrebičov plynných palív, upravujú sa technické požiadavky na výrobky v oblasti právom chránených záujmov. Ide o oblasť ochrany života a zdravia osôb, majetku a životného prostredia pred nebezpečnými alebo zdraviu škodlivými výrobkami.
Schválením návrhu nariadenia vlády sa vytvoria lepšie podmienky pre výrobcov, ako i podnikateľské subjekty v rámci obchodovania s výrobkami, nakoľko bude možné podpísať Protokol k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov (PECA).
Návrh nariadenia vlády bol predmetom medzirezortného pripomienkového konania, z ktorého vyplynuli viaceré pripomienky odporúčajúceho charakteru, ktoré sú v návrhu zapracované. K predloženému novému zneniu návrhu nariadenia vlády však chýba vyjadrenie Ministerstva financií Slovenskej republiky. Návrh nariadenia vlády sa predkladá bez rozporov. 
	
III.
Dňa 14. februára 2002 návrh nariadenia vlády prerokovala Legislatívna rada vlády Slovenskej republiky a odporučila vláde Slovenskej republiky návrh nariadenia vlády  s c h v á l i ť  s tým, že ho predkladateľ predloží na rokovanie vlády v novom znení, dopracovanom podľa jej pripomienok a odporúčaní.

Sekcia vládnej legislatívy Úradu vlády Slovenskej republiky konštatuje, že do predloženého nového znenia návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív predkladateľ zapracoval pripomienky a odporúčania Legislatívnej rady vlády SR, s výnimkou jednej technickej pripomienky.

Vzhľadom na uvedené odporúčame vláde Slovenskej republiky návrh nariadenia vlády s c h v á l i ť  s tým, že do neho bude zapracovaná ešte táto pripomienka:

K Čl. I, bod 3:

- slová „V § 1 ods. 4 písm. c)“ je potrebné nahradiť slovami „V § 1 ods. 3 písm. c)“.

Bratislava 4. marca 2002
Vypracoval: L. Lička

Štefan   G r m a n
generálny riaditeľ
sekcie vládnej legislatívy
Úradu vlády Slovenskej republiky